# Rutinebeskrivelse for destruksjon av ulovlige tobakks- og nikotinprodukter

Tobakks- og nikotinprodukter som innføres i strid med tobakksskadeloven og tilhørende forskrifter kan tilbakeholdes, beslaglegges og destrueres i henhold til tobakksskadeloven § 43 og forskrift om innhold i og merking og utforming av tobakksvarer mv. § 39

Tolletaten har i samarbeid med Helsedirektoratet utarbeidet en destruksjonsordning for tobakks- og nikotinprodukter som er forbudt å innføre til Norge.

Dette er en beskrivelse av hvordan Tolletaten, forsendelsesselskapene og Helsedirektoratet skal håndtere ulovlige tobakks- og nikotinprodukter i forsendelser til privatpersoner bosatt i Norge inkludert Svalbard og Jan Mayen.

## Tolletatens tilbakehold

Tolletaten tilbakeholder og merker forsendelser de mistenker inneholder ulovlige tobakks- og nikotinprodukter. Merkingen skal vise hjemmelsgrunnlaget for at forsendelsen er tilbakeholdt.

Tolletatens grunnlag for tilbakehold av tobakks- og nikotinprodukter kan være følgende:

* Tobakksproduktene har ikke standardisert utforming. Se tobakksskadeloven § 30, jf. forskrift om innhold i og merking og utforming av tobakksvarer mv. § 17 om standardisert utforming.
* Tobakks- / nikotinproduktene er ikke merket med norsk helseadvarsel, se tobakksskadeloven § 30a jf. merkeforskriften kapittel III.
* Nye tobakks-/nikotinprodukter er ikke godkjent av Helsedirektoratet, jf. tobakksskadeloven

§ 34d, jf. forskrift om godkjenning av nye tobakks- og nikotinprodukter §§ 4 og 7.

* + E-sigaretter med nikotin er forbudt å innføre hvis/dersom, (jf. forskrift om tilvirkning og import av legemidler § 3-2a)
    - Legeerklæring ikke foreligger
    - Mengden utgjør mer enn 3 måneders forbruk
    - Varen er kjøpt utenfor EØS/EU-området
* Innført mengde tobakks-/nikotinprodukter tilsier at produktene er ment for salg i næring og krever bevilling, jf. tobakksskadeloven § 8, jf. forskrift om registrerings– og bevillingsordning for tobakksvarer.
* Etuier, esker, omslag, innpakninger og ethvert annet produkt som har til hensikt helt eller delvis å skjule eller tilsløre helseadvarslene på tobakks-/nikotinproduktene. Se tobakksskadeloven § 31.

Per i dag er det kun e-sigaretter uten nikotin med tobakkssmak som kan innføres lovlig og uten dokumentasjon. Dette er et tobakkssurrogat som reguleres av tobakksskadeloven.

## Forsendelsesselskapenes plikter

Tolletaten overleverer de tilbakeholdte tobakks- og nikotinproduktene til forsendelsesselskapet, som legger disse inn på sitt tollager. I tillegg til vanlig registrering i forsendelsesselskapenes tollagersystem, må følgende også registreres:

* Tolletatens forsendelsesnummer eller referansenummer
* Grunnlaget for tilbakehold

Forsendelsesselskapet sender ut et varsel til varemottakeren om tilbakehold, mulig beslag og destruksjon av de ulovlige produktene. Mal for varsel som er utarbeidet av myndighetene skal benyttes.

Varselet inneholder grunnlaget for hvorfor produktet er tilbakeholdt og informasjon om at tobakks- og nikotinproduktene i forsendelsen vil bli beslaglagt og destruert, dersom ikke varemottaker innen 10 dager (fra dato på varselet) dokumenterer at produktene er lovlige.

Det er opp til forsendelsesselskapet å avgjøre hvordan varselet formidles til varemottaker, men vi henstiller til å benytte epost om det er mulig.

Dersom forsendelsesselskapet mottar svar på varselet, skal forsendelsesselskapet sende varsel og svar til Helsedirektoratet ved [postmottak@helsedir.no](mailto:postmottak@helsedir.no) for saksbehandling. Når Helsedirektoratet har fattet vedtak, sender de vedtaket til varemottaker, med kopi til forsendelsesselskapet og Tolletaten.

Tobakks- og nikotinproduktene oppbevares på forsendelsesselskapets tollager inntil Helsedirektoratet har fattet vedtak.

Dersom forsendelsesselskapet ikke mottar svar, skal produktene destrueres. Dette er nærmere beskrevet under punkt 4.

## Klage på Helsedirektoratets vedtak

Det er tre ukers klagefrist på Helsedirektoratets vedtak. Tobakks- og nikotinproduktene skal oppbevares på forsendelsesselskapets tollager mens klagefristen løper. Når Helse- og omsorgsdepartementet har fattet endelig vedtak i klagesaken, skal tobakks- og nikotinproduktene enten destrueres, eller fortolles og utleveres til varemottaker.

## Destruksjon

Dersom det etter 10 dager (fra dato på varselet) ikke er mottatt svar på varselet, ansees produktene som avstått og kan beslaglegges og destrueres uten at vedtak fattes. Forsendelsesselskapet utarbeider en liste over tobakks- og nikotinproduktene som det ikke er mottatt svar på. Denne listen signeres av Tolletaten for utkvittering av produktene fra tollageret. I de tilfeller hvor Helsedirektoratet har fattet vedtak om destruksjon, brukes kopi av vedtaket som utkvittering av produktene fra tollageret.

Destruksjon skjer under Tolletatens kontroll, og kostnadene ved destruksjon dekkes av Helsedirektoratet.

## Øvrige merknader

1) Det er flere aktører involvert i håndhevelsen av regelverket. For å bevare sendingens integritet, er det viktig at forsendelsesnummer eventuelt Tolletatens referansenummer følger dokumentene.

2) I forsendelser hvor det avdekkes ulovlige tobakks- og nikotinprodukter sammen med lovlige varer, skal Tolletaten dele sendingen. Sendingen merkes spesielt slik at forsendelsesselskapene kan håndtere sendingen senere. Dette betyr at forsendelsesselskapet, etter at fristen på 10 dager fra dato på varselet har utløpt, kan sende de lovlige varene til mottaker og de ulovlige tobakks- og nikotinprodukter til destruksjon.

Ved eventuell fortolling av de lovlige varene i en delt sending, benyttes den opprinnelige faktura. Verdien på varene som er destruert trekkes fra totalbeløpet.

## Relevante lover, forskrifter mm

[Lov om vern mot tobakksskader (tobakksskadeloven)](https://lovdata.no/dokument/NL/lov/1973-03-09-14)

[Forskrift om godkjenningsordning for nye tobakks- og nikotinprodukter](https://lovdata.no/dokument/SF/forskrift/2021-06-17-2131)

[Forskrift om innhold i og merking og utforming av tobakksvarer mv](https://lovdata.no/dokument/SF/forskrift/2003-02-06-141).

[Forskrift om registrerings- og bevillingsordning for tobakksvarer mv.](https://lovdata.no/dokument/SF/forskrift/2017-09-21-1446)

[Forskrift om tilvirkning og import av legemidler](https://lovdata.no/dokument/SF/forskrift/2004-11-02-1441)

[Se ytterligere informasjon om tobakks- og nikotinprodukter på Helsedirektoratets nettsider.](https://www.helsedirektoratet.no/tema/tobakk-royk-og-snus/import-av-tobakksvarer-til-norge)